
GARĀŽAS ELEKTROAPGĀDES PIESLĒGUMA LĪGUMS
Līguma Nr. ________
Jūrmalā, ________. gada _______________
AGĪKS "Jūrmalas Stūre", reģistrācijas Nr. 40003146723, juridiskā adrese: Nometņu iela 24A, Jūrmala, LV-2016, kuru saskaņā ar Statūtiem pārstāv valdes priekšsēdētājs Mihails Polonskis, kuram ir tiesības pārstāvēt Kooperatīvo sabiedrību atsevišķi (turpmāk – Kooperatīvā sabiedrība), no vienas puses,Un
 ____________________________________________________________________, personas kods ________________________________________, deklarētā adrese ____________________________________________________________________, garāžas Nr. ________,
Skolas iela 53, Jūrmala (turpmāk – Lietotājs), no otras puses, abi kopā turpmāk – Puses, noslēdz šādu līgumu.
1. Līguma priekšmets
1.1. Kooperatīvā sabiedrība nodrošina Lietotājam iespēju izmantot AGĪKS "Jūrmalas Stūre" iekšējo elektroapgādes tīklu un nodrošina elektroenerģijas piegādi Lietotāja garāžai saskaņā ar šā Līguma noteikumiem.
1.2. Šis Līgums nosaka Pušu tiesības un pienākumus, elektroapgādes pieslēguma izbūves, ekspluatācijas, elektroenerģijas uzskaites, norēķinu, drošības prasību, atbildības un Līguma izbeigšanas kārtību.
1.3. Kooperatīvā sabiedrība nav elektroenerģijas pārvades vai sadales sistēmas operators Elektroenerģijas tirgus likuma izpratnē. Kooperatīvā sabiedrība nodrošina tai piederošā vai valdījumā esošā iekšējā elektroapgādes tīkla uzturēšanu, elektroenerģijas uzskaites organizēšanu un norēķinu administrēšanu starp Kooperatīvo sabiedrību un Lietotāju.
1.4. Elektroapgādes pieslēgums tiek nodrošināts tikai konkrētās garāžas vajadzībām. Lietotājam bez iepriekšējas rakstiskas Kooperatīvās sabiedrības piekrišanas nav tiesību:
· nodot elektroenerģiju citām personām vai citiem objektiem;
· veikt patvaļīgas izmaiņas elektroapgādes pieslēgumā;
· izmantot elektroenerģiju darbībām, kas var radīt nesamērīgu slodzi vai apdraudēt Kooperatīvās sabiedrības iekšējā elektroapgādes tīkla drošu darbību.
1.5. Elektroapgādes pieslēgums tiek nodrošināts tikai pēc tam, kad Lietotājs ir:
· noslēdzis šo Līgumu;
· pilnā apmērā samaksājis elektroapgādes pieslēguma izbūves maksu;
· samaksājis šajā Līgumā paredzēto depozīta maksājumu;
· parakstījis elektroapgādes pieslēguma pieņemšanas–nodošanas aktu.
1.6. Šis Līgums stājas spēkā tā parakstīšanas dienā un ir noslēgts uz nenoteiktu laiku, ja vien tas netiek izbeigts šajā Līgumā noteiktajā kārtībā.
2. Definīcijas
Šajā Līgumā lietotajiem terminiem ir šāda nozīme:
Kooperatīvā sabiedrība – AGĪKS "Jūrmalas Stūre".
Lietotājs – persona, kura noslēgusi šo Līgumu un kurai ir piešķirtas tiesības izmantot elektroapgādes pieslēgumu.
Elektroapgādes pieslēgums – Kooperatīvās sabiedrības iekšējā elektrotīkla pieslēgums Lietotāja garāžai.
Iekšējais elektroapgādes tīkls – Kooperatīvās sabiedrības īpašumā vai valdījumā esošie elektroapgādes kabeļi, sadales skapji, aizsardzības aparāti, elektroenerģijas uzskaites ierīces un citas elektroiekārtas līdz šajā Līgumā noteiktajai atbildības robežai.
Sadales skapis – Kooperatīvās sabiedrības sadales skapis, kurā izvietoti elektroenerģijas skaitītāji, automātiskie aizsardzības slēdži un cita elektroiekārta. Sadales skapis ir Kooperatīvās sabiedrības īpašums un tam drīkst piekļūt tikai Kooperatīvās sabiedrības pilnvarotas personas.
Elektroenerģijas uzskaites ierīce – elektroenerģijas skaitītājs un citas ierīces, kas nodrošina elektroenerģijas patēriņa uzskaiti.
Depozīts – Lietotāja avansa maksājums par prognozēto elektroenerģijas patēriņu nākamajam norēķinu periodam.
Atbildības robeža – robeža starp Kooperatīvās sabiedrības un Lietotāja atbildību par elektroinstalācijas ekspluatāciju, uzturēšanu un drošību.
3. Elektroapgādes pieslēguma tehniskie parametri
3.1. Kooperatīvā sabiedrība nodrošina katrai garāžai individuālu elektroapgādes pieslēgumu atbilstoši Kooperatīvās sabiedrības tehniskajām iespējām un apstiprinātajam elektroapgādes projektam.
3.2. Standarta elektroapgādes pieslēguma tehniskie parametri ir:
Vienfāzes elektroapgāde – 230 V / 50 Hz;
Ievada automātiskais aizsardzības slēdzis – C16A;
Individuāla elektroenerģijas uzskaites ierīce;
Pieslēguma kabelis – NYY-J 3×2,5 mm² vai tehniski līdzvērtīgs kabelis;
Projektētā aprēķina slodze – 2,0 kW vienai garāžai.
3.3. Projektētā aprēķina slodze noteikta, ņemot vērā Kooperatīvās sabiedrības kopējā elektroapgādes tīkla tehniskās iespējas un ir paredzēta drošai un stabilai elektrotīkla ekspluatācijai.
3.4. Ievada automātiskā aizsardzības slēdža nominālā strāva nav uzskatāma par garantētu Lietotājam pieejamo elektroenerģijas jaudu.
3.5. Lietotājs apņemas ekspluatēt elektroiekārtas tā, lai netiktu sistemātiski pārsniegta projektētā aprēķina slodze. Ja tiek konstatēta atkārtota vai ilgstoša projektētās slodzes pārsniegšana, Kooperatīvajai sabiedrībai ir tiesības pieprasīt pārkāpuma novēršanu vai piemērot šajā Līgumā paredzētos ierobežojumus.
3.6. Ja Lietotājam nepieciešama lielāka pieslēguma jauda, viņš iesniedz rakstisku iesniegumu Kooperatīvajai sabiedrībai. Jaudas palielināšana ir pieļaujama tikai pēc tehnisko iespēju izvērtēšanas un Kooperatīvās sabiedrības rakstiska lēmuma.
3.7. Visas izmaksas, kas saistītas ar pieslēguma jaudas palielināšanu, projekta izmaiņām, papildu materiāliem, montāžas darbiem un nepieciešamajiem saskaņojumiem, sedz Lietotājs.
4. Elektroapgādes pieslēguma izbūve
4.1. Elektroapgādes pieslēguma izbūvi organizē Kooperatīvā sabiedrība. Darbus veic Kooperatīvās sabiedrības izvēlēts vai apstiprināts darbu izpildītājs.
4.2. Standarta elektroapgādes pieslēguma izbūves maksa ir 275,00 EUR (divi simti septiņdesmit pieci euro un 00 centi) plus pievienotās vērtības nodoklis (PVN).
4.3. Maksa par elektroapgādes pieslēguma izbūvi tiek veikta saskaņā ar darbu izpildītāja izrakstīto rēķinu.
4.4. Ja pieslēguma izbūvei nepieciešami papildu darbi vai materiāli, tai skaitā garāks kabeļa posms, lielāka šķērsgriezuma kabelis, papildu aizsardzības iekārtas vai citi tehniski risinājumi, visas papildu izmaksas sedz Lietotājs.
4.5. Elektroapgādes pieslēgums tiek nodots ekspluatācijā tikai pēc tam, kad ir izpildīti visi turpmāk minētie nosacījumi:
· Elektroapgādes pieslēgums ir pilnībā izbūvēts;
· Pilnībā apmaksāta pieslēguma izbūves maksa;
· Pilnībā samaksāts kārtējam kalendārajam gadam noteiktais depozīta maksājums;
· Puses ir parakstījušas šo Līgumu;
· Puses ir parakstījušas elektroapgādes pieslēguma pieņemšanas–nodošanas aktu.
4.6. Līdz 4.5. punktā minēto nosacījumu pilnīgai izpildei Kooperatīvajai sabiedrībai nav pienākuma pieslēgt Lietotāja garāžu iekšējam elektroapgādes tīklam.
5. Elektroenerģijas uzskaite
5.1. Elektroenerģijas patēriņa uzskaite tiek veikta ar individuālu elektroenerģijas uzskaites ierīci, kas uzstādīta Kooperatīvās sabiedrības sadales skapī.
5.2. Par vienīgo pamatu elektroenerģijas patēriņa noteikšanai un savstarpējiem norēķiniem starp Pusēm kalpo Kooperatīvās sabiedrības uzstādītās elektroenerģijas uzskaites ierīces rādījumi.
5.3. Elektroenerģijas uzskaites ierīces, ievada automātiskie aizsardzības slēdži un cita sadales skapī izvietotā elektroiekārta ir Kooperatīvās sabiedrības īpašums.
5.4. Elektroenerģijas uzskaites ierīces atrodas slēgtā Kooperatīvās sabiedrības sadales skapī, kurš paredzēts tikai Kooperatīvās sabiedrības pilnvarotu personu lietošanai. Lietotājam bez Kooperatīvās sabiedrības rakstiskas atļaujas ir aizliegts atvērt sadales skapi vai jebkādā citā veidā piekļūt tajā izvietotajām elektroiekārtām.
5.5. Ja elektroenerģijas uzskaites ierīcēm vai citām elektroiekārtām tiek uzstādītas plombas vai citi aizsardzības līdzekļi, Lietotājam ir aizliegts tos bojāt, noņemt vai jebkādā citā veidā ietekmēt.
5.6. Lietotājam ir aizliegts:
· Patvaļīgi nomainīt ievada automātisko aizsardzības slēdzi;
· Bojāt vai ietekmēt elektroenerģijas uzskaites ierīci;
· Veikt neatļautu pieslēgumu;
· Veikt jebkādu iejaukšanos elektroenerģijas uzskaites sistēmā vai Kooperatīvās sabiedrības elektroapgādes tīklā.
5.7. Lietotājam ir tiesības par saviem līdzekļiem uzstādīt papildu kontrolskaitītāju savā garāžā. Šāda skaitītāja rādījumiem ir tikai informatīvs raksturs un tie nevar tikt izmantoti savstarpējo norēķinu veikšanai.
5.8. Kooperatīvajai sabiedrībai ir tiesības jebkurā laikā pārbaudīt elektroenerģijas uzskaites ierīču tehnisko stāvokli, elektroenerģijas uzskaites pareizību un sadales skapī izvietoto elektroiekārtu tehnisko stāvokli.
5.9. Ja tiek konstatēta neatļauta iejaukšanās elektroenerģijas uzskaites sistēmā vai citi šā Līguma pārkāpumi, Kooperatīvajai sabiedrībai ir tiesības sastādīt pārbaudes aktu, pārtraukt elektroenerģijas padevi un pieprasīt Lietotājam atlīdzināt visus nodarītos zaudējumus.
6. Norēķinu kārtība
6.1. Norēķini par elektroenerģiju tiek veikti saskaņā ar depozīta principu.
6.2. Depozīts ir Lietotāja avansa maksājums par prognozēto elektroenerģijas patēriņu nākamajam norēķinu periodam un nav uzskatāms par abonēšanas maksu vai maksu par pieslēguma uzturēšanu.
6.3. Jaunam Lietotājam, par kuru Kooperatīvās sabiedrības rīcībā nav datu par iepriekšējo elektroenerģijas patēriņu, sākotnējais depozīta apmērs tiek aprēķināts, pamatojoties uz prognozēto gada elektroenerģijas patēriņu 200 kWh.
6.4. Ja Kooperatīvās sabiedrības rīcībā ir dati par Lietotāja faktisko elektroenerģijas patēriņu iepriekšējā norēķinu periodā, depozīta apmērs tiek noteikts, pamatojoties uz faktiskajiem elektroenerģijas patēriņa datiem.
6.5. Ja Kooperatīvā sabiedrība konstatē, ka Lietotāja faktiskās elektroenerģijas izmaksas būtiski pārsniedz prognozētās izmaksas un iemaksātais depozīts var nebūt pietiekams līdz kārtējā norēķinu perioda beigām, Kooperatīvajai sabiedrībai ir tiesības veikt depozīta pārrēķinu un izrakstīt Lietotājam papildu rēķinu par depozīta starpību.
6.6. Par būtisku pārsniegumu šā Līguma izpratnē uzskatāms gadījums, kad prognozētais vai faktiskais elektroenerģijas patēriņš vai tā izmaksas pārsniedz aprēķināto depozīta apmēru par 25 % vai vairāk.
6.7. Lietotājam ir pienākums apmaksāt papildu rēķinu 15 (piecpadsmit) kalendāro dienu laikā no tā izrakstīšanas dienas.
6.8. Ja faktiskās elektroenerģijas izmaksas ir mazākas par iemaksāto depozītu, starpība tiek ieskaitīta nākamā kalendārā gada depozīta maksājumā vai, izbeidzot šo Līgumu un pēc visu savstarpējo norēķinu veikšanas, atmaksāta Lietotājam.
6.9. Kooperatīvajai sabiedrībai ir tiesības jebkurā laikā pārskatīt Lietotājam noteikto depozīta apmēru, ja būtiski mainās:
· Elektroenerģijas tirgotāja cenas;
· AS «Sadales tīkls» tarifi;
· Lietotāja elektroenerģijas patēriņa paradumi;
· Normatīvajos aktos noteiktie obligātie maksājumi.
Par depozīta apmēra izmaiņām Kooperatīvā sabiedrība informē Lietotāju rakstveidā vai elektroniski.
6.10. Maksa par elektroenerģiju tiek aprēķināta atbilstoši Kooperatīvās sabiedrības izvēlētā elektroenerģijas tirgotāja piemērotajai elektroenerģijas cenai, pieskaitot AS «Sadales tīkls» piemērotos sadales sistēmas pakalpojumu tarifus, pievienotās vērtības nodokli un citus normatīvajos aktos noteiktos obligātos maksājumus.
6.11. Mainoties elektroenerģijas tirgotāja cenām, AS «Sadales tīkls» tarifiem vai citiem normatīvajos aktos noteiktajiem obligātajiem maksājumiem, elektroenerģijas aprēķina cena tiek attiecīgi mainīta bez atsevišķu šā Līguma grozījumu slēgšanas. Kooperatīvā sabiedrība par izmaiņām informē Lietotāju, publicējot informāciju Kooperatīvās sabiedrības tīmekļvietnē, nosūtot to elektroniski vai citā Līgumā noteiktajā paziņošanas kārtībā.
6.12. Detalizēta depozīta aprēķināšanas un pārrēķināšanas kārtība ir noteikta šā Līguma Pielikumā Nr. 1, kas ir neatņemama šā Līguma sastāvdaļa.
7. Pušu tiesības un pienākumi
7.1. Kooperatīvās sabiedrības pienākumi
7.1.1. Kooperatīvā sabiedrība apņemas nodrošināt elektroenerģijas piegādi atbilstoši šā Līguma noteikumiem un Kooperatīvās sabiedrības tehniskajām iespējām.
7.1.2. Uzturēt darba kārtībā Kooperatīvās sabiedrības iekšējo elektroapgādes tīklu līdz šajā Līgumā noteiktajai atbildības robežai.
7.1.3. Nodrošināt elektroenerģijas patēriņa uzskaiti.
7.1.4. Informēt Lietotāju par elektroenerģijas cenas, sadales sistēmas tarifu vai citu obligāto maksājumu izmaiņām.
7.1.5. Iespēju robežās savlaicīgi informēt par plānotajiem elektroenerģijas padeves pārtraukumiem.

7.2. Kooperatīvās sabiedrības tiesības
7.2.1. Pārbaudīt elektroapgādes pieslēguma, elektroenerģijas uzskaites ierīču un sadales skapja tehnisko stāvokli.
7.2.2. Veikt elektroenerģijas uzskaites pareizības pārbaudi.
7.2.3. Sastādīt pārbaudes aktu.
7.2.4. Pieprasīt Lietotājam novērst konstatētos pārkāpumus saprātīgā termiņā.
7.2.5. Pārtraukt elektroenerģijas padevi šajā Līgumā paredzētajos gadījumos.
7.2.6. Nekavējoties pārtraukt elektroenerģijas padevi, ja konstatēts tiešs apdraudējums cilvēku dzīvībai, veselībai, īpašumam vai Kooperatīvās sabiedrības elektroapgādes tīkla drošai ekspluatācijai.
7.2.7. Pieprasīt atlīdzināt visus zaudējumus, kas radušies Lietotāja prettiesiskas rīcības rezultātā.

7.3. Lietotāja pienākumi
7.3.1. Savlaicīgi veikt visus šajā Līgumā paredzētos maksājumus.
7.3.2. Izmantot elektroenerģiju tikai savas garāžas vajadzībām.
7.3.3. Ievērot spēkā esošās elektrodrošības un ugunsdrošības prasības.
7.3.4. Uzturēt sev piederošo elektroinstalāciju tehniski drošā un darba kārtībā.
7.3.5. Nekavējoties informēt Kooperatīvo sabiedrību par bojājumiem, avārijām vai citiem apstākļiem, kas var apdraudēt elektrotīkla drošu darbību.
7.3.6. Pēc Kooperatīvās sabiedrības pieprasījuma novērst konstatētos elektroinstalācijas vai ugunsdrošības pārkāpumus.
7.3.7. Atlīdzināt zaudējumus, kas radušies viņa vainas vai nolaidības dēļ.

7.4. Lietotājam ir aizliegts
7.4.1. Patvaļīgi nomainīt ievada automātisko aizsardzības slēdzi.
7.4.2. Atvērt Kooperatīvās sabiedrības sadales skapi.
7.4.3. Bojāt elektroenerģijas uzskaites ierīci, plombas (ja tādas ir uzstādītas), slēdzenes vai citus elektroenerģijas uzskaites aizsardzības līdzekļus.
7.4.4. Veikt neatļautus pieslēgumus.
7.4.5. Nodot elektroenerģiju citām personām vai citām garāžām.
7.4.6. Patvaļīgi pārbūvēt elektroinstalāciju, ja tas var ietekmēt kopējā elektrotīkla drošu darbību.
7.4.7. Sistemātiski pārsniegt projektēto aprēķina slodzi.
7.4.8. Izmantot bojātas vai acīmredzami nedrošas elektroiekārtas.
8. Ugunsdrošības un elektrodrošības prasības
8.1. Lietotājs apņemas ievērot Latvijas Republikā spēkā esošās ugunsdrošības un elektrodrošības prasības, tai skaitā Ministru kabineta noteikumus ugunsdrošības jomā.
8.2. Lietotājs ir pilnībā atbildīgs par savā garāžā esošās elektroinstalācijas un elektroiekārtu tehnisko stāvokli un drošu ekspluatāciju.
8.3. Garāžā aizliegts izmantot bojātas elektroiekārtas, bojātus pagarinātājus, pašizgatavotas elektroierīces vai citu elektroaprīkojumu, kas neatbilst normatīvo aktu prasībām vai rada paaugstinātu ugunsbīstamību.
8.4. Lietotājam aizliegts atstāt bez uzraudzības ieslēgtas elektroapsildes ierīces, sildītājus, metināšanas iekārtas vai citas paaugstinātas ugunsbīstamības elektroiekārtas, izņemot gadījumus, kad to paredz ražotāja instrukcija un ir nodrošināta droša ekspluatācija.
8.5. Ja Kooperatīvā sabiedrība konstatē elektroinstalācijas vai elektroiekārtu tehnisko stāvokli, kas rada tiešus ugunsdrošības vai elektrodrošības draudus, tai ir tiesības nekavējoties pārtraukt elektroenerģijas padevi līdz pārkāpumu novēršanai.
8.6. Pēc ugunsgrēka, applūšanas, īssavienojuma vai cita būtiska elektroinstalācijas bojājuma elektroenerģijas padeve tiek atjaunota tikai pēc bojājumu novēršanas un Kooperatīvās sabiedrības pārliecināšanās, ka pieslēguma turpmāka ekspluatācija ir droša.
9. Atbildības robeža
9.1. Kooperatīvās sabiedrības atbildības robeža ir sadales skapis, tajā uzstādītās elektroenerģijas uzskaites ierīces, ievada automātiskie aizsardzības slēdži un citas elektroiekārtas līdz elektroapgādes pieslēguma vietai.
9.2. Visa elektroinstalācija aiz atbildības robežas, tai skaitā kabelis no sadales skapja līdz garāžai, elektroinstalācija garāžā, rozetes, apgaismojums, elektroiekārtas un citas Lietotāja elektroietaises ir Lietotāja atbildība.
9.3. Lietotājs ir pilnībā atbildīgs par savas elektroinstalācijas tehnisko stāvokli, drošu ekspluatāciju un atbilstību normatīvo aktu prasībām.
9.4. Ja Lietotāja elektroinstalācijas, elektroiekārtu vai prettiesiskas rīcības rezultātā tiek nodarīti zaudējumi Kooperatīvajai sabiedrībai vai trešajām personām, Lietotājs atlīdzina visus tiešos zaudējumus pilnā apmērā.
9.5. Kooperatīvā sabiedrība neatbild par elektroenerģijas padeves pārtraukumiem, sprieguma svārstībām vai elektroenerģijas kvalitātes izmaiņām, ja tās radušās AS «Sadales tīkls», elektroenerģijas tirgotāja, nepārvaramas varas, valsts vai pašvaldību institūciju lēmumu vai citu no Kooperatīvās sabiedrības neatkarīgu apstākļu dēļ.
9.6. Kooperatīvā sabiedrība neatbild par Lietotāja elektroiekārtu bojājumiem vai citiem zaudējumiem, kas radušies 9.5. punktā minēto apstākļu rezultātā.
10. Maksājumu kavējumi un elektroapgādes pārtraukšana
10.1. Lietotājam ir pienākums veikt visus šajā Līgumā paredzētos maksājumus noteiktajos termiņos.
10.2. Ja maksājums netiek veikts noteiktajā termiņā, Kooperatīvajai sabiedrībai ir tiesības aprēķināt nokavējuma procentus Latvijas Republikas Civillikumā noteiktajā apmērā.
10.3. Ja maksājuma kavējums pārsniedz 30 kalendārās dienas, Kooperatīvā sabiedrība nosūta Lietotājam rakstisku vai elektronisku brīdinājumu.
10.4. Ja Lietotājs nenovērš parādu 10 kalendāro dienu laikā pēc brīdinājuma nosūtīšanas, Kooperatīvajai sabiedrībai ir tiesības pārtraukt elektroenerģijas padevi līdz pilnīgai saistību izpildei.
10.5. Kooperatīvajai sabiedrībai ir tiesības pārtraukt elektroenerģijas padevi bez iepriekšēja brīdinājuma, ja konstatēta elektroenerģijas zādzība, neatļauts pieslēgums, neatļauta iejaukšanās uzskaites sistēmā vai pastāv tiešs apdraudējums cilvēku dzīvībai, veselībai, īpašumam vai ugunsdrošībai.
10.6. Elektroapgādes atjaunošana tiek veikta pēc visu parādu, nokavējuma procentu, atjaunošanas izmaksu (ja tādas radušās) samaksas un pārkāpumu novēršanas.
10.7. Ja parāds netiek samaksāts labprātīgi, Kooperatīvajai sabiedrībai ir tiesības nodot parāda piedziņu ārpustiesas parādu atgūšanas pakalpojuma sniedzējam vai celt prasību tiesā.
10.8. Ja elektroenerģijas padeve tiek pārtraukta Lietotāja vainas dēļ, Kooperatīvajai sabiedrībai ir tiesības piemērot maksu par atkārtotu pieslēgšanu saskaņā ar Kooperatīvās sabiedrības apstiprināto cenrādi.
11. Neatļauti pieslēgumi un elektroenerģijas uzskaites pārkāpumi
11.1. Par neatļautu pieslēgumu uzskatāma jebkura elektroinstalācijas, elektroenerģijas uzskaites sistēmas vai elektroapgādes pieslēguma pārbūve, izmaiņas vai izmantošana bez Kooperatīvās sabiedrības iepriekšējas rakstiskas piekrišanas.
11.2. Ja tiek konstatēta elektroenerģijas zādzība, neatļauts pieslēgums, elektroenerģijas uzskaites ierīces bojāšana, plombu (ja tādas ir uzstādītas), sadales skapja slēdzeņu vai citu aizsardzības līdzekļu bojāšana vai cita prettiesiska iejaukšanās elektroenerģijas uzskaites sistēmā, Kooperatīvā sabiedrība sastāda pārbaudes aktu.
11.3. Pārbaudes aktu, ja iespējams, sastāda Lietotāja klātbūtnē. Ja Lietotājs atsakās piedalīties vai neierodas pēc uzaicinājuma, aktu ir tiesīgas sastādīt vismaz divas Kooperatīvās sabiedrības pilnvarotas personas.
11.4. Šādos gadījumos Kooperatīvajai sabiedrībai ir tiesības nekavējoties pārtraukt elektroenerģijas padevi bez iepriekšēja brīdinājuma.
11.5. Lietotājam ir pienākums atlīdzināt visus tiešos zaudējumus, kas radušies neatļautas rīcības rezultātā, kā arī segt izmaksas, kas saistītas ar pārkāpuma novēršanu un elektroapgādes atjaunošanu.
11.6. Ja konstatētajam pārkāpumam ir noziedzīga nodarījuma pazīmes, Kooperatīvajai sabiedrībai ir tiesības informēt kompetentās valsts iestādes.
12. Līguma darbības termiņš un izbeigšana
12.1. Līgums stājas spēkā tā parakstīšanas dienā un ir noslēgts uz nenoteiktu laiku.
12.2. Katrai Pusei ir tiesības izbeigt Līgumu, rakstiski paziņojot otrai Pusei vismaz vienu mēnesi iepriekš.
12.3. Līguma izbeigšana neatbrīvo Lietotāju no pienākuma pilnībā norēķināties par patērēto elektroenerģiju un citiem šajā Līgumā paredzētajiem maksājumiem.
12.4. Pēc Līguma izbeigšanas un visu savstarpējo norēķinu veikšanas Kooperatīvā sabiedrība atmaksā neizlietoto depozīta atlikumu, ja tāds ir izveidojies.
12.5. Kooperatīvajai sabiedrībai ir tiesības vienpusēji izbeigt Līgumu, ja Lietotājs būtiski vai atkārtoti pārkāpj Līguma noteikumus, ilgstoši neveic maksājumus, veic neatļautus pieslēgumus vai apzināti bojā elektroenerģijas uzskaites sistēmu.
13. Personas datu apstrāde
13.1. Kooperatīvā sabiedrība apstrādā Lietotāja personas datus tikai šā Līguma izpildei, grāmatvedības uzskaitei, norēķinu administrēšanai un normatīvajos aktos noteikto pienākumu izpildei.
13.2. Personas dati tiek apstrādāti atbilstoši Eiropas Parlamenta un Padomes Regulai (ES) 2016/679 (Vispārīgā datu aizsardzības regula) un Latvijas Republikas normatīvajiem aktiem.
13.3. Personas dati netiek nodoti trešajām personām, izņemot normatīvajos aktos paredzētos gadījumus vai ja tas nepieciešams šā Līguma izpildei.
14. Nepārvarama vara
14.1. Puses nav atbildīgas par saistību neizpildi, ja tā radusies nepārvaramas varas apstākļu dēļ.
14.2. Par nepārvaramu varu uzskatāmi notikumi, kurus Puses nevarēja paredzēt vai novērst, tai skaitā dabas katastrofas, ugunsgrēki, militāri konflikti, terora akti, valsts institūciju lēmumi, elektroapgādes sistēmu avārijas un citi līdzīgi apstākļi.
14.3. Puse, kura atsaucas uz nepārvaramas varas apstākļiem, nekavējoties informē otru Pusi.
15. Strīdu izskatīšana
15.1. Visi strīdi starp Pusēm vispirms risināmi savstarpēju pārrunu ceļā.
15.2. Ja vienošanos panākt nav iespējams, strīds izskatāms Latvijas Republikas tiesā saskaņā ar spēkā esošajiem normatīvajiem aktiem.
16. Noslēguma noteikumi
16.1. Jautājumos, kas nav atrunāti šajā Līgumā, piemērojami Latvijas Republikas normatīvie akti.
16.2. Visi grozījumi ir spēkā tikai rakstveidā un pēc abu Pušu parakstīšanas, izņemot gadījumus, kad Līgums paredz cenu vai depozīta automātisku pārskatīšanu.
16.3. Ja kāds no Līguma noteikumiem kļūst spēkā neesošs, tas neietekmē pārējo noteikumu spēkā esību.
16.4. Līguma neatņemamas sastāvdaļas ir: Pielikums Nr.1 – Depozīta aprēķināšanas kārtība; Pielikums Nr.2 – Iekšējā elektrotīkla lietošanas noteikumi; Pielikums Nr.3 – Pārbaudes akta veidlapa; Pielikums Nr.4 – Elektroapgādes pieslēguma pieņemšanas–nodošanas akts.
16.5. Līgums sastādīts latviešu valodā divos eksemplāros ar vienādu juridisko spēku, pa vienam katrai Pusei.
17. Pušu rekvizīti un paraksti
Kooperatīvā sabiedrība

AGĪKS «Jūrmalas Stūre»

Reģ. Nr. 40003146723

Nometņu iela 24A, Jūrmala, LV-2016

E-pasts: info@sture.lv

Swedbank AS

IBAN: LV85HABA0551044446700

SEB banka AS

IBAN: LV11UNLA0010005467575



Valdes priekšsēdētājs

Mihails Polonskis

Paraksts: __________________


Lietotājs

Vārds, uzvārds: ____________________________________________

Personas kods: __________________

Adrese: ___________________________________________________

Tālrunis: __________________

E-pasts: __________________

Garāžas Nr. ________

Paraksts: __________________

